Fil-31 ta’ Marzu 2021, l-EFRAG ippreżenta l-parir ta’ approvazzjoni l-aktar importanti tiegħu dwar l-istandard maġġuri l-ġdid IFRS 17 Kuntratti tal-assigurazzjoni. Filwaqt li qieset dan il-parir, il-Kummissjoni pproponiet l-approvazzjoni tal-IFRS 17 b’esklużjoni fakultattiva soġġetta għar-rekwiżiti ta’ divulgazzjoni u klawżola ta’ rieżami. Pariri oħra ta’ approvazzjoni mressqa mill-EFRAG lill-Kummissjoni fl-2021 jinkludu: Initial Application of IFRS 17 and IFRS 9 – Comparative Information (Applikazzjoni inizjali tal-IFRS 17 u l-IFRS 9 – Informazzjoni komparattiva) , u d-divulgazzjoni tal-politiki ta’ kontabbiltà (IAS 1 u IAS 8), u COVID-19-Related Rent Concession beyond 30 June 2021 (Konċessjoni tal-Kiri Relatata mal-Covid-19 wara t-30 ta’ Ġunju 2021) għal-lokazzjonijiet (IFRS 16).

Il-Kummissjoni tiffinanzja massimu ta’ 60 % tal-kostijiet eliġibbli tal-EFRAG. Fl-2021, l-EFRAG talab għotja ta’ EUR 2,9 miljun mingħand il-Kummissjoni. Kontribuzzjonijiet oħra fi flus waslu wkoll mingħand l-organizzazzjonijiet Ewropej tal-partijiet ikkonċernati (EUR 625 000) u mingħand l-organizzazzjonijiet nazzjonali tal-partijiet ikkonċernati (jiġifieri Franza, il-Ġermanja, ir-Renju Unit, l-Italja, in-Netherlands, id-Danimarka, Spanja, l-Iżvezja u l-Lussemburgu) (EUR 1,5 miljun).

Fl-2021, l-EFRAG wessa’ l-bażi ta’ sħubija tiegħu bl-għan li jkopri l-Istati Membri tal-UE kollha u laqa’ b’sodisfazzjon l-appoġġ tal-Kummissjoni, tal-Parlament Ewropew u tal-Istati Membri biex iħeġġu lil organizzazzjonijiet nazzjonali oħra jissieħbu. Fl-2021, l-EFRAG laqa’ b’sodisfazzjon il-kontribuzzjonijiet ġodda mingħand organizzazzjoni Awstrijaka u pajjiżi taż-Żona Ekonomika Ewropea (ŻEE).

F’Marzu 2021, l-Assemblea Ġenerali tal-EFRAG approvat struttura ġdida ta’ finanzjament u governanza biex is-sistema tal-kontribuzzjonijiet finanzjarji tal-EFRAG issir aktar trasparenti, loġika u ġusta. Inbidel il-finanzjament għaż-żewġ kapitoli li jipprovdu l-finanzjament privat tal-EFRAG (jiġifieri l-Organizzazzjonijiet Ewropej tal-Partijiet Ikkonċernati u l-Organizzazzjonijiet Nazzjonali). Il-kontribuzzjonijiet finanzjarji tal-kapitolu tal-organizzazzjonijiet nazzjonali huma bbażati fuq kriterju tal-PDG. Il-kontribuzzjonijiet finanzjarji tal-kapitolu tal-organizzazzjonijiet tal-partijiet ikkonċernati Ewropej huma bbażati fuq mudell settorjali (is-settur tal-professjoni tal-kontabbiltà, is-settur bankarju, is-settur korporattiv, is-settur tal-assigurazzjoni, is-settur tal-SMEs/tal-SMPs) b’kontribuzzjoni finanzjarja ta’ EUR 150 000 għal kull settur. Hemm eżenzjoni għas-settur tal-utenti.

Minbarra l-kontribuzzjonijiet finanzjarji, l-EFRAG jirċievi kontribuzzjonijiet in natura pprovduti mill-membri tal-GET tal-EFRAG, mill-Bordijiet tal-EFRAG, mill-Gruppi ta’ Ħidma u l-Bordijiet Konsultattivi, pereżempju fil-forma ta’ sekondar temporanju.

4. Il-PIOB

4.1.Governanza

Il-PIOB huwa l-korp ta’ sorveljanza indipendenti globali li jissorvelja l-proċess tal-iffissar tal-istandards għall-istandards internazzjonali tal-awditjar, tal-aċċertament u tal-etika fformulati mill-bordijiet internazzjonali li jiffissaw l-istandards: il-Bord tal-Istandards Internazzjonali tal-Awditjar u l-Aċċertament (IAASB) u l-Bord tal-Istandards Internazzjonali tal-Etika għall-Kontabbilisti (IESBA). Ir-rwol ewlieni tiegħu huwa li jiżgura li l-IAASB u l-IESBA jsegwu l-proċess dovut għall-iżvilupp ta’ standards u strateġiji, f’konformità mal-qafas ta’ interess pubbliku. Il-PIOB huwa bbażat f’Madrid. Is-sorveljanza titwettaq permezz ta’ osservazzjonijiet kontinwi u segwitu mill-Bord tal-PIOB u mill-persunal ta’ sorveljanza tal-istandards li qegħdin jiġu żviluppati miż-żewġ bordijiet.

Il-Grupp ta’ Monitoraġġ, li l-Kummissjoni hija membru tiegħu, jimmonitorja kif il-PIOB iwettaq is-sorveljanza tal-proċess tal-iffissar tal-istandards u jaħtar l-għaxar membri tal-PIOB (inkluż il-President).

4.2 attivitajiet

Wara r-rakkomandazzjonijiet tal-Grupp ta’ Monitoraġġ dwar ir-riforma tas-sistema tal-iffissar tal-istandards , f’Novembru 2021, il-PIOB stabbilixxa kumitat għall-ħatriet għall-għażla tal-membri fil-futur tal-IAASB u tal-IESBA, li b’hekk ħa post il-kumitat għall-ħatriet tal-IFAC. L-għan tiegħu huwa li tissaħħaħ l-indipendenza mill-professjoni u li jiġi żgurat li l-bordijiet ikollhom il-ħiliet meħtieġa, ikollhom diversità u jkunu magħmula minn diversi partijiet ikkonċernati. Ir-responsabbiltajiet il-ġodda tal-PIOB se jinkludu wkoll il-governanza u s-sorveljanza ta’ entità ġdida li takkomoda l-IAASB u l-IESBA, li mistennija tiġi inkorporata bħala entità mingħajr skop ta’ qligħ fl-Istati Uniti tal-Amerka fl-2022.

Fl-2021, il-PIOB issokta bl-involviment tiegħu mal-IAASB u mal-IESBA dwar xi proġetti ewlenin, pereż. dwar awditi tal-gruppi, awditi ta’ entitajiet inqas kumplessi, negozju avvjat, frodi, evidenza għall-awditjar, aċċertament ta’ standards u teknoloġija għar-rappurtar dwar is-sostenibbiltà. Bħala eżempju, fid-dawl tal-iskandli korporattivi u l-fallimenti tal-awditjar fl-imgħoddi u r-riskju ta’ frodi addizzjonali akkarigu tal-entitajiet minħabba l-COVID-19, il-PIOB jisfida b’mod attiv lill-IAASB biex ikompli jsaħħaħ ir-responsabbiltajiet tal-awditur fir-rigward tal-identifikazzjoni u r-rappurtar ta’ frodi fl-awditi tar-rapporti finanzjarji kif ukoll ir-rekwiżiti rigward l-eżerċitar ta’ xettiċiżmu professjonali u ġudizzju professjonali. Fit-22 ta’ Lulju 2022, il-PIOB ippubblika s-17-il Rapport Pubbliku tiegħu li jagħti ħarsa ġenerali sħiħa tal-attivitajiet tal-PIOB.

4.3.Diversifikazzjoni tal-finanzjament

Il-finanzjament tal-PIOB huwa mfassal biex jippreserva l-indipendenza tiegħu mill-professjoni kontabbilistika difattu u fl-apparenza. Il-Kummissjoni ilha t-tieni l-akbar donatur mill-2010 ’l hawn. Fl-2021, id-dħul tal-PIOB (kontribuzzjonijiet monetarji u in natura) ammonta għal EUR 1 937 836. Il-kontribuzzjoni tal-UE kienet ta’ EUR 345 000 (jew 17,80 %), mentri l-Federazzjoni Internazzjonali tal-Kontabbilisti (IFAC, International Federation of Accountants) xorta waħda kkontribwiet EUR 1 109 587 (jew 57,26 %), li huwa taħt il-limitu massimu ta’ żewġ terzi permess mill-Artikolu 12(3) tar-Regolament (UE) 2021/690. Kontribuzzjonijiet oħra waslu mingħand l-Organizzazzjoni Internazzjonali tal-Kummissjonijiet tat-Titoli (IOSCO, International Organization of Securities Commissions), il-Bank għall-Ħlasijiet Internazzjonali (BIS, Bank for International Settlements), il-Forum Internazzjonali tar-Regolaturi Indipendenti (IFIAR, International Forum of Independent Regulators), il-Kunsill għar-Rappurtar Finanzjarju, l-Awtorità Federali Żvizzera tas-Sorveljanza tal-Awditjar u l-Kummissjoni Superviżorja Finanzjarja tat-Tajwan, mentri l-gvern Spanjol jipprovdi l-uffiċċju ta’ Madrid bla ħlas (li fl-2021 kien stmat li jammonta għal EUR 189 318). Għad hemm bżonn ta’ aktar diversifikazzjoni tal-fondi. Bħala parti mir-riforma tiegħu, il-Grupp ta’ Monitoraġġ għandu fil-mira tiegħu li l-finanzjament li l-IFAC tipprovdi għall-PIOB jinġieb għal inqas minn 50 %.

5.Konklużjonijiet

Il-finanzjament tal-UE kien indispensabbli għat-tliet benefiċjarji (il-Fondazzjoni tal-IFRS, l-EFRAG u l-PIOB). Il-finanzjament tal-UE ppermetta lill-IASB jiżviluppa standards internazzjonali ta’ rappurtar finanzjarju ta’ kwalità għolja; lill-EFRAG jaqdi l-interess pubbliku Ewropew billi jiżviluppa u jippromwovi fehmiet Ewropej fil-qasam tar-rappurtar finanzjarju u jiżgura li dawn il-fehmiet jiġu kkunsidrati kif suppost mill-IASB, u lill-PIOB jissalvagwardja l-interess pubbliku fl-iffissar ta’ Standards Internazzjonali tal-Awditjar. Barra minn hekk, fl-2021, l-EFRAG ħa passi importanti biex jadatta l-istruttura tiegħu għall-iżvilupp tal-Istandards Ewropej ta’ Rappurtar dwar is-Sostenibbiltà f’konformità mal-proposta tas-CSRD.